钦定古今图书集成/理学汇编/文学典/第050卷 > 邓元挺
## 钦定古今图书集成/理学汇编/文学典/第050卷 > 邓元挺

按《旧唐书文苑传》：“邓元挺，雍州蓝田人。少善属文，累
迁左史。坐与上官仪善，出为顿丘令。有善政，玺书劳
问，累授中书舍人。性俊辨，机捷过人，每有嘲谑，朝廷
称为口实。则天临朝，迁吏部侍郎，既不称职，甚为时
谈所鄙。又患消渴之疾，选人目为‘邓渴，为榜于衢路。
自有唐以来，掌选之失，未有如元挺者。坐此左迁沣’”
州刺史，在州复以善政闻。迁晋州刺史，召拜麟台少
监，重为天官侍郎，其失又甚于前。元挺女为道王子
𬤇妻，又与蒋王子炜相善。𬤇谋迎中宗于房陵，以问
元挺。炜又尝谓元挺曰：“欲作急计，如何？”元挺虽皆不
答，而以不告，永昌元年得罪，下狱死。